|  |
| --- |
| Styrelsen for Arbejdsmarked og Rekruttering  Henriette Kay  Joen Jelsted |

# Høringssvar ang. udmøntningen af Aftale om bedre ressourceforløb mv.

Først og fremmest skal jeg takke for muligheden for at levere høringssvar.

Generelle bemærkninger

*Generelt om ressourceforløb*

Siden indførslen af ressourceforløb har vi i handicaporganisationerne oplevet for mange eksempler på borgere i ressourceforløb, hvor forløbene ikke er gode nok, og hvor forløbene ikke har været den hjælp til borgeren, som det var hensigten.

Den oplevelse understøttes af den nylige fokusrevision af ressourceforløbene og det faktum, at omtrent 6 ud af 10 afsluttede ressourceforløb munder ud i en førtidspension jf. Jobindsats-data for 2019. Derfor er det tvingende nødvendigt, at ressourceforløbene bliver bedre.

*Ang. visitationen til ressourceforløb*

Såfremt vi også fremover bibeholder en meget høj afgang til førtidspension efter ressourceforløb må det være relevant at spøge, om vi ikke bør se på visitationen. Visiterer vi borgere til ressourceforløb, som reelt ikke har udsigt til gavn af indsatsen? Det er desværre for ofte oplevelsen.

Det er DHs vurdering, at det ville være gavnligt med mere håndfaste kriterier for, hvornår en borger bør tildeles hhv. førtidspension, fleksjob og ressourceforløb, og at vi generelt bør gøre det lettere for borgere med meget begrænset arbejdsevne at blive tildelt en førtidspension. Man kunne med fordel søge inspiration i reglerne for seniorpensionen som har mere håndfast lovgivning omkring arbejdsevne.

Bemærkninger til høringen fsva. ressourceforløb

Vi har ingen specifikke bemærkninger til udmøntningen af den politiske aftale, som vi umiddelbart vurderer implementerer aftalen. Vi har dog følgende bemærkninger til aftalen.

*Ang. kvalitet i ressourceforløb*

Det er vores helt klare håb, at man med den politiske aftale om bedre ressourceforløb også rent faktisk får skabt bedre ressourceforløb. Derfor ser vi også frem til at følge området. Det ærgrer os, at man ikke har taget initiativer til at modvirke det ”indsatstab” der er på tiltag af social- og sundhedsmæssig karakter, som rehabiliteringsteamet har anbefalet. Det er en tværsektoriel opgave at få ressourceforløbene til at fungere, og det ser vi ikke umiddelbart afspejlet i aftalen.

*Ang. længden på ressourceforløb*

Vi vil samtidig kommentere på den del af aftalen der handler om, at ressourceforløbene forkortes til 3 år. Vi bifalder i høj grad, at man lægger op til, at ressourceforløbene som udgangspunkt skal være kortere. Men vi er bekymrede over den forskelsbehandling der ligger i, at de nye regler implementeres vidt forskelligt for forskellige aldersgrupper. Det er vores klare holdning, at alle aldersgrupper burde have de samme regler som borgere over 50. I tillæg vurderer vi det uhensigtsmæssigt at komplicere lovgivningen med forskellige regler for forskellige aldersgrupper.

*Ang. indsatsgaranti*

Vi bifalder, at man vil sørge for at få noget indhold i ressourceforløbene tidligt. Det er en vigtig intention. Det skal selvfølgelig i praksis balanceres med, at der ses på lægelige anbefalinger og tages hensyn til den konkrete borgers sundhed.

Bemærkninger fsva. Wild Card-ordningen til nogle veteraner

Vi noterer os, at man med høringen også indfører et wild card til nogle veteraner, som indebærer en ret til, at førtidspension ikke kan frakendes, når man forsøger sig med arbejde.

Det er en ordning, vi finder meget interessant. Selvom data tydeligt viser, at førtidspensioner kun i enormt få tilfælde frakendes, er problematikken der lægger til grund for indførslen af det her meget velkendt:

Nemlig, at folk er bekymrede for at forsøge sig med arbejdsmarkedet af frygt for at miste pensionen. Det er vores vurdering, at frygten hos nogle er en hindring som holder dem fra at tage småjobs.

Derfor ser vi frem til at følge brugen af Wild Card-ordningen og mener man på baggrund af erfaringerne med den bør udvide ordningen til flere grupper.

Med venlig hilsen

cid:image001.jpg@01CFE3CC.C4E6D750

Thorkild Olesen

Formand